Návrh

na zrušenie úloh v Pláne legislatívnych úloh vlády Slovenskej republiky
 na rok 2002 – Návrh nariadenia vlády SR o rozsahu a podmienkach
započítania času na základe výsledkov služobného hodnotenia a Návrh 
nariadenia vlády SR, ktorým sa ustanoví zvýšená stupnica platových taríf, 
termín jej účinnosti a znížený limit osobného príplatku štátnych zamestnancov 
v štátnej službe

I.
 
	Plán legislatívnych úloh vlády Slovenskej republiky na rok 2002  schválený uznesením vlády SR č. 1203 z 19. decembra 2001 ukladá v bode p. č. 38  v mesiaci apríl 2002 pripraviť a predložiť na rokovanie vlády „Návrh nariadenia vlády Slovenskej republiky o rozsahu a podmienkach započítania času na základe výsledkov služobného hodnotenia“. Na základe žiadosti o zmenu termínu bol nový termín predloženia návrhu určený na 30. 8. 2002. 

	Dôvody, pre ktoré Úrad pre štátnu službu žiada o zrušenie uvedenej úlohy, vyplývajú z prijímaných opatrení zameraných na zefektívnenie štátnej služby v súlade so schváleným Programovým vyhlásením vlády Slovenskej republiky. Tiež v návrhu štátneho rozpočtu na rok 2003 nie sú vytvorené podmienky na možné zvyšovanie tarifných platov v závislosti od započítania času do ďalšieho času podľa § 81 ods. 2 písm. h) v nadväznosti na výsledky služobného hodnotenia vykonaného podľa § 48 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 

II.

	Uznesením vlády SR č. 1053 z 18. septembra 2002 bol zmenený predkladateľ z Ministerstva práce, sociálnych vecí a rodiny na Úrad pre štátnu službu v bode p. č. 3 na mesiac december v Pláne legislatívnych úloh vlády Slovenskej republiky na rok 2002. Podľa tejto úlohy má Úrad pre štátnu službu  na základe § 85 ods. 6 a § 105 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov predložiť „Návrh nariadenia vlády SR, ktorým sa ustanoví zvýšená stupnica platových taríf, termín jej účinnosti a znížený limit osobného príplatku štátnych zamestnancov v štátnej službe“.

Úrad pre štátnu službu žiada o zrušenie predmetnej úlohy z dôvodu vládou schváleného návrhu štátneho rozpočtu na rok  2003. Štátny rozpočet na rok 2003 predpokladá účinnosť nariadenia vlády Slovenskej republiky, ktorým sa ustanoví zvýšená stupnica platových taríf od 1. júla 2003. Z uvedeného dôvodu  navrhuje  Úrad pre štátnu službu zapracovať  tento všeobecne záväzný predpis do Plánu legislatívnych úloh vlády Slovenskej republiky  na 2. štvrťrok 2003.